ועדת הכספים, כנסת 20, פרוטוקול מספר 1010, 2018-04-16 10:00

משה גפני: אני מתכבד לפתוח את ישיבת ועדת הכספים.

משה גפני: חבר הכנסת ברושי ביקש הצעה לסדר.

איתן ברושי: ההצעה לסדר היא כדלקמן: בטרם היציאה לפגרה שאלתי האם זה נכון, על פי פרסומים, שמשרד האוצר מחזיק 20 מיליארד שקל באיזשהו מסתור ומשתמש בהם לצרכים לא מאושרים.

איתן ברושי: אתה הנחית את משרד האוצר לתת תשובה על הדבר הזה, ולפי דעתי לא ניתנה תשובה, לא הכחישו את זה, בכל אופן.

מיקי רוזנטל: לא עקבת.

מיקי רוזנטל: הם נענו לדוח מבקר המדינה בשפה שדוח מבקר המדינה לא הבין אותה.

איתן ברושי: מבקר המדינה לא התייחס למה שאני אומר.

איתן ברושי: מבקר המדינה תמיד מתייחס לשנים קודמות.

איתן ברושי: אני התייחסתי לעניין שקיים היום.

משה גפני: הגשת הצעה לסדר על כך שמשרד האוצר מסתיר 20 מיליארד שקל.

משה גפני: אמרת את דבריך.

משה גפני: הוא לא צריך, והוא גם לא יכול, לענות לך, הוא גם לא יודע.

משה גפני: אני מתאר לעצמי שלא כל אחד במשרד האוצר יודע את כל הדברים.

איתן ברושי: לפי החיוך, הם יודעים.

משה גפני: אם אתה רוצה להיות תכליתי בעניין הזה אתה צריך לשלוח מכתב לשר האוצר ולהעלות את זה לדיון בתחילת המושב.

משה גפני: זה הצעה לסדר, אמרת את דבריך.

משה גפני: יכול להיות שזה גם נכון.

משה גפני: אתה לא יכול לבקש ממנו תשובה.

משה גפני: אתה צריך להכין מכתב, לשלוח לשר האוצר, עם העתק אליי, ולהעלות את זה כהצעה לסדר.

איתן ברושי: אולי בכל זאת מישהו מהם רוצה להגיד דבר מה.

אייל מדן: אני רפרנט רווחה וביטוח לאומי במשרד האוצר.

אייל מדן: אני לא הגורם המוסמך לענות על השאלה הזאת.

אייל מדן: יש צוותים שזה העיסוק העיקרי שלהם.

אייל מדן: נוכל להעביר, אם תהיה בקשה מסודרת, תשובה מסודרת בנושא.

איתן ברושי: קיבלתי את דבריו של חבר הכנסת גפני.

מיקי רוזנטל: חצי מן הסכום נמצא אצלנו, במפלגת העבודה, להבטחת הכספים הקואליציוניים של הממשלה הבאה.

מיקי רוזנטל: ..

מוסי רז: והחצי השני במרום גולן, מתחת למחצבה.

מוסי רז: ..

משה גפני: אנחנו מתחילים דיון בנושא תמיכה בילדי אסירים ואסירות.

משה גפני: פנה אליי נשיא המדינה וכתב לי מכתב קצר: "נתבקשתי על ידי הרשות לשיקום האסיר להתייחס לתוכנית עבודה שגיבשו ושהיא להערכתי בעלת משמעות חברתית ציבורית, שניתן להגדירה כלאומית.

משה גפני: אבקשך לקיים דיון בוועדת הכספים על ידי הזמנת הרשות ולראות כיצד יכולה הוועדה לדון בנושא א-פוליטי זה, ואף כיצד יתייחס משרד האוצר לצורך המובן מאליו לטפל במשפחות האסירים".

משה גפני: אני נותן לך את הבמה, אריה ביבי, שאתה היום עומד בראש הרשות לשיקום האסיר, ונפגשנו גם לדיון על נושא הרשות לשיקום האסיר, אם תוכל להציג את הבעיה.

משה גפני: כמובן נשתדל לסייע, אך נראה אם יש אפשרות לעשות את זה.

12943: אני קודם כול רוצה להבהיר שהבקשה שלי היא לא למשרד הרווחה, המשרד שאני שייך אליו, כי איתם יש לי יחסי עבודה תקינים ומסודרים ואין שום בעיה.

12943: הפנייה שלי לנשיא הייתה מכיוון שיש כל מיני כספים שמחולטים על ידי המדינה בכל מיני נושאים – לכספים האלה כיוונתי.

12943: אדוני היושב-ראש, יש בעיה עם משפחת האסיר – הילדים, הנשים.

12943: אנחנו מכירים את עניין "הדלת המסתובבת", שהאסיר יוצא, החברה לא קולטת אותו, המשפחה לא קולטת.

12943: הכספים שביקשתי מיועדים לכיוון הזה, שהמשפחה תתמוך, והילדים גם כן, שהם יקבלו את מה שהם צריכים לקבל, מה שהיום לא מקבלים.

12943: לזה כיוונתי, ולא למשרד הרווחה.

12943: משרד הרווחה – עם השר ועם האנשים של משרד הרווחה אנחנו עובדים יפה מאוד ביחד ויש לנו את התקציבים.

12943: שם התקציבים מכוונים לשיקום האסיר.

12943: יש לי בעיה בנישה הזאת, של משפחת האסיר.

מיקי רוזנטל: אולי תוכל להרחיב במעט, מה התקציב של הרשות, כמה כסף לדעתך נדרש ולאילו צרכים, כמה ילדים יטופלו וכולי.

12943: אין לי בעיה, אתן פירוט.

12943: בכל שנה במדינת ישראל היו משתחררים קרוב ל-7,500 אסירים.

12943: היום זה פחת כי יש פחות אסירים בכלא, היום משתחררים בסביבות 6,000–6,500.

12943: משתחררים בשליש כמעט 27% מכלל האסירים האלה, קרי: 1,700–1,800 אסירים משתחררים בשליש ובהם אנחנו מטפלים.

12943: אנחנו מכינים להם תוכניות.

12943: בין כל אלה שאנחנו מכינים להם תוכניות, חוזרים ב"דלת המסתובבת" כ-28%.

12943: בין אלה שאנחנו לא מכינים להם תוכניות, חוזרים לכלא ב"דלת המסתובבת" בסביבות 50%, בין 46%–50%.

12943: אדם שיושב בכלא עולה 150,000 שקל למדינת ישראל.

משה גפני: מה המעמד שלכם, של הרשות לשיקום האסיר?

משה גפני: הוא מעמד חוקי?

12943: כן.

12943: יש לנו מעמד חוקי, שאנחנו מטפלים בכל אסיר שיוצא מפתח בית הכלא, אז בעצם מתחיל המעמד שלנו.

מיקי רוזנטל: מה התקציב של הרשות?

12943: התקציב של הרשות נכון ל-2018 הוא 33.5 מיליון שקל, ויש לנו עבור הנוער עוד 5.5 מיליון שקל.

12943: כלומר בסביבות 38–38.5 מיליון שקל, זה כל התקציב.

12943: הוא כולל נוער, נשות אסירים, טיפול בעברייני מין, טיפול בתחלואה כפולה – בחלק מזה משרד הבריאות מטפל, כולל פדופילים שאנחנו בחלק מזה מטפלים, ויש לנו גם הוסטלים שאנחנו צריכים לקיים – יש לנו הוסטלים לנוער, הוסטלים יום, הוסטלים לנשים.

12943: להגיד לכם שזה מספיק – זו שמיכה קצרה מאוד.

12943: אנחנו תומכים גם בתוכנית פר"ח, שבה אנחנו נותנים לסטודנטים להיות חונכים לילדי אסירים ואנחנו נותנים להם מלגות עבור זה.

משה גפני: התקציב גדל בשנים האחרונות?

יצחק וקנין: הוא הוכפל.

יצחק וקנין: אגיד לך למה אני כועס, ולא סתם אני כועס.

יצחק וקנין: אני מכיר את הרשות ישר והפוך.

יצחק וקנין: הייתי ממונה על הרשות כשהייתי סגן שר לפני כמעט 17 שנים.

יצחק וקנין: אז התקציב שלה היה 14 מיליון שקל ואז 16 מיליון שקל.

יצחק וקנין: היום היא נמצאת עם תקציב כפול.

יצחק וקנין: דע לך, אדוני היושב-ראש, השיקום התורני הוא המוצלח ביותר על פי כל הפרמטרים, על פי מחקרים, וכל פעם אני צריך לקבץ נדבות כדי שיעשו שם משהו.

יצחק וקנין: אני מדבר ברצינות.

יצחק וקנין: אתה יודע למה אני מדבר?

יצחק וקנין: אני חבר טוב של ידידי אריה ביבי, אבל אני רוצה להגיד לך, אתה יודע למה אני מדבר?

יצחק וקנין: כי הוא לא רוצה "להתכסח" עם משרד הרווחה, אני מבין.

יצחק וקנין: היה למשרד מעל 80 מיליון והשר חילק אותם כפי שהוא רצה.

יצחק וקנין: הוא לא יכול להוסיף לרשות לשיקום האסיר?

יצחק וקנין: הוא ישב פה ואמר את זה.

יצחק וקנין: היה לו 180 מיליון שהוא קיבל כתוספת לכל מיני עניינים.

יצחק וקנין: הרפרנט של משרד האוצר יגיד אם זה נכון או לא.

יצחק וקנין: הוא חילק את זה כפי שנוח לו.

יצחק וקנין: אני לא ממעיט, אני הייתי נותן לו 100 מיליון שקל לרשות לשיקום האסיר.

יצחק וקנין: עלות החזקת אסיר למדינה היא יקרה מאוד.

יצחק וקנין: אם אתה משקם את האסיר, חסכת הון תועפות של כסף.

יצחק וקנין: עולה 14,000 שקל בחודש החזקת אסיר בבית הסוהר, ואם אתה לוקח אותו לשיקום – זה 2,500 שקל.

יצחק וקנין: תאמינו לי, אני מכיר את זה ישר והפוך, איך שאתם רוצים.

יצחק וקנין: המדינה צריכה לתת יותר כסף, אבל יש להם היום מסלול שיכול להביא יותר אנשים למציאות אחרת, זה השיקום התורני, שתוצאותיו המוכחות ביותר.

יצחק וקנין: לצערי הרב הוא לא מתוקצב.

יצחק וקנין: כל פעם אני צריך להביא כסף מן הצד כדי לתת לשיקום התורני.

משה גפני: תיכף נדבר על הצד הזה.

מיקי רוזנטל: איך זה עולה בקנה אחד עם המסמך של מרכז המחקר והמידע של הכנסת, שלפחות לגבי נשים אסירות היה קיצוץ דרמטי בשנים האחרונות?

יצחק וקנין: עד לפני שנתיים היה ויכוח קשה האם מעבירים את הרשות לשיקום האסיר להיות יחידת סמך בתוך משרד הרווחה, כמו כל המחלקות.

יצחק וקנין: היה ויכוח קשה.

יצחק וקנין: המשרד היה מוכן לתת יותר כסף, בתנאי שזה יהיה בפיקוח.

יצחק וקנין: הייתה התנגדות של חלק מן הגורמים, שביקשו להשאיר אותה כרשות בפני עצמה.

משה גפני: הרב יצחק וקנין, יישר כוח.

משה גפני: נקיים כאן דיון נורמלי ונעבור נושא-נושא.

משה גפני: אריה ביבי, בינתיים הבמה לרשותך.

משה גפני: אתה לא צריך לקצר, אנחנו לא ממהרים לשום מקום.

משה גפני: חשוב לנו לדעת מה התקציב שלך, מה היה התקציב בשנים קודמות, מה קרה עם התקציב, ואותו דבר לגבי הנושא של נשות האסירים וילדיהם שעליהם מדובר, על כמה כסף מדובר.

משה גפני: אני מבין שמדובר על 2.5 מיליון שקל, מנייר שלכם, אבל מה היה בעבר?

משה גפני: בבקשה.

משה גפני: אלה הדברים החשובים לנו.

12943: קיבלתי את הרשות בגירעון של 12.5 מיליון שקל לפני פחות משנה.

ישראל אייכלר: מה זה גירעון במקרה הזה?

משה גפני: מה זה גירעון?

משה גפני: הוציאו יותר כסף ממה שהכניסו.

ישראל אייכלר: ברשות שקיבלה בעבר 12 מיליון שקל ותקציבה גדל ל-38 מיליון שקל, מה זה גירעון?

12943: משרד הרווחה עזר לי לכסות חלק גדול מאוד מן הגירעון.

12943: היום אני עדיין בגירעון.

12943: בשנת 2018 אני מאוזן, הבאתי את הרשות לאיזון, אבל כמובן זה על חשבון פעילויות, ואין לנו ברירה.

12943: במקום להוסיף תקנים, ירדתי בתקנים, וכמובן כל אחד שעוזב אני לא מציב אדם במקומו עד שאתאזן לגמרי.

12943: בשנת 2018 עד סוף השנה אתאזן מבחינה תקציבית.

משה גפני: זה תקציב של 38.5 מיליון שקל שמופיע באישור של ועדת הכספים?

12943: יש כמה גישות שאנחנו לא נוקטים בהן.

מיקי רוזנטל: עוד שאלה, יש לכם תקציבים נוספים שאינם ממשרד הרווחה?

מיקי רוזנטל: תפרוס את הדברים, כדי שנדע.

12943: יש עוד תקציב אחד שלא נגענו בו: 5 מיליון שקלים שקיבלתי ממשרד האוצר לשנת 2018.

12943: אני צריך להוציא את זה ב-2018.

12943: לא אבזבז כספי מדינה.

12943: מתוך 5 מיליון שקלים, אולי אוכל להוציא מיליון שקל.

משה גפני: למה?

12943: כי זה נועד למיזמים.

12943: זה לא כסף שאני יכול להוציא לכל דבר.

12943: למשל לילדי פר"ח, שהכפלנו השנה, במקום 400,000 שקל נתנו 800,000 שקל.

12943: בנוסף יש לנו לתעסוקה – הרי בתוכנית השיקום אם אתה לא מכין תעסוקה לאסיר אתה לא יכול לשחרר אותו.

12943: הכנסנו עוד 4 משרות לתעסוקה, אבל אלה משרות בהתניה, רק עד סוף השנה, ובסוף השנה אוריד אותן כי זה כסף מהמיזמים.

12943: פרט לכך, האם סתם אוציא כספי מדינה?

12943: אין לי על מה להוציא.

12943: זה לא אדם שאני יכול להכניס אותו לתקן.

משה גפני: לילדי האסירים.

12943: אני לא יכול כי בסוף השנה אני צריך להוריד את זה.

מיקי רוזנטל: אתה יכול להעסיק אנשים.

מיקי רוזנטל: אתה יכול לקנות שירותים.

12943: אם זה היה בבסיס התקציב אז לא הייתה לי בעיה כי אז אני יודע שאני קולט מישהו במכרז, שהוא יעבוד אצלי והוא ימשיך הלאה, אבל זה לא בבסיס התקציב.

12943: אני לא יכול לקחת אדם ל-8 חודשים שיטפל לי בילדי אסירים, בעצם לפחות, ל-6 חודשים כי לוקח זמן עד שאני מטפל ולוקח אותו.

12943: מה אעשה בעוד 6 חודשים?

12943: אצטרך להגיד: אין.

12943: יש לי בעיה עם זה.

ישראל אייכלר: אולי תוכל לסייע למתנדבים שעוסקים בזה.

12943: גם לזה הקצבנו כסף, לשתי משרות מתנדבים.

12943: עד סוף השנה יהיו לי ארבע חצאי משרה.

12943: את הכסף הזה גם הוצאתי מהמיזמים.

12943: ארבעה חצאי משרה לחצי שנה זה 300,000 שקל, זה הכול.

משה גפני: אז זה הכסף הנוסף שיש לך, 5 מיליון שקל.

12943: זה הכסף הנוסף אבל זה לא כסף שלי, שאני יכול להשתמש בו בדברים שונים.

12943: זה לא נועד לנשות אסירים או לילדי אסירים.

משה גפני: מה אתה מבקש מאתנו?

משה גפני: אגב, מאיפה היה כסף לילדי האסירים קודם?

12943: לקחנו מפר"ח, מהמיזמים, אבל בשנה הבאה, בשנת 2019 לא יהיה לי.

משה גפני: מה היה ב-2017?

12943: בשנת 2017 היה גירעון של 3.5 מיליון שקל.

משה גפני: בשנת 2017 הייתה פעילות עם ילדי האסירים ונשות האסירים?

12943: הייתה פעילות של 200,000 שקל כמעט, זה הכול.

12943: אני שילשתי את הסכום הזה.

משה גפני: בקיצור, לא טיפלו בעניין הזה אלא בסדר גדל של 300,000 שקל, זהו.

12943: נכון.

מיקי רוזנטל: אתה יכול עדיין לתת לנו מספרים, כמה ילדים של אסירים זקוקים בשנה לסיוע שלכם וכמה מקבלים סיוע בפועל?

מיקי רוזנטל: כדי שנבין את הפערים, וגם את סוגי הטיפול, מעבר לפר"ח שהוא סיוע בלימודים.

12943: לד"ר רותם אפודי יש את המספרים.

רותם אפודי: שמי ד"ר רותם אפודי, אני המפקחת הארצית ברשות לשיקום האסיר וממלאת מקום המנכ"ל.

משה גפני: כמה שנים את ברשות לשיקום האסיר?

רותם אפודי: עוד מעט 20 שנים.

איתן ברושי: אתה יודע, גפני, התפקיד הזה לא נגמר.

רותם אפודי: קודם כול, אתייחס ואומר, לשאלתו של חבר הכנסת רוזנטל, שמתקציב המיזמים אנחנו מפעילים קבוצות לנשות אסירים, וכפי שמר ביבי אמר, הכפלנו את מיזם פר"ח לילדי אסירים, מכ-140 ילדי אסירים לכ-300 ילדי אסירים.

רותם אפודי: אנחנו מוטרדים מאוד ממה שיקרה בשנה הבאה.

רותם אפודי: נשות אסירים עד היום, כל עוד לא היה לנו את תקציב המיזמים, לא זכו אצלנו למענה בגלל היעדר משאבים.

רותם אפודי: צריך לעשות תיעדוף, והתיעדוף היה לא להשקיע במשפחת האסיר.

רותם אפודי: אנחנו רואים במשפחת האסיר צורך אקוטי.

רותם אפודי: היום אנחנו מבינים שלטפל באדם בלי לטפל בסביבתו, אני לא רוצה לומר שזה מזיק אבל זה לא משקם כפי שצריך.

רותם אפודי: בערך שליש מן האסירים היום נשואים ובעלי ילדים, לשאלתך.

רותם אפודי: יש כ-7,500 אסירים שפוטים פליליים.

רותם אפודי: הרשות לשיקום האסיר לא מטפלת באסירים ביטחוניים או במי שהוא לא תושב ישראל.

רותם אפודי: כאשר מדובר על אזרחי מדינת ישראל שהם אסירים פליליים, יש כ-7,500 שפוטים, בערך שליש מהם נשואים ואבות לילדים.

רותם אפודי: אין ספק שהמצב של הנשים ושל הילדים בעת המאסר ולאחריו קשה מאוד.

רותם אפודי: נמצאת פה גם מינדל בוקשפן, שמתנדבת עם משפחות אסירים, שאולי תרצה לדבר אחר כך.

מיקי רוזנטל: אני לא מבין.

מיקי רוזנטל: לפי הנתונים שאת אומרת, שליש נשואים, דהיינו 2,500 מבין האסירים.

מיקי רוזנטל: אתם מטפלים ב-250.

מיקי רוזנטל: זה פחות מ-10% מבעלי המשפחות.

מיקי רוזנטל: בכל יתר ה-90% אתם לא מטפלים?

רותם אפודי: נכון.

רותם אפודי: אנחנו לא מצליחים להגיע אליהם, לא בעת המאסר ולא לאחר מכן.

רותם אפודי: כשדיברנו על התקציבים אז היה ברור שהרשות לשיקום האסיר עם התקציבים שיש לה לא יכולה למלא את כל הייעוד שלה.

מיקי רוזנטל: זה בושה.

מיקי רוזנטל: לא אתה אשם, חס וחלילה אין לי טענות אליך.

מיקי רוזנטל: זה בושה של המדינה.

מיקי רוזנטל: איך אתם בכלל בוחרים מבין כל המשפחות?

מינדל דאבה בוקשפן: אני יושבת-ראש עמותת "דרור למשפחה".

מינדל דאבה בוקשפן: הקמתי את העמותה בעקבות סיפור שאני עברתי.

מינדל דאבה בוקשפן: בעלי היה בכלא והוא זוכה בסופו של דבר, אבל עברנו את מעצר הבית ואת המאסר שלו.

מינדל דאבה בוקשפן: הוא היה שנה ו-8 חודשים בכלא.

מינדל דאבה בוקשפן: פתחתי את העמותה בעקבות זה, עוד כשהוא היה בכלא.

מינדל דאבה בוקשפן: אני מסייעת למשפחות וגם לילדים.

מינדל דאבה בוקשפן: המצב כל כך קשה, הילדים והנשים נמצאים במצבים שהם לא יודעים בכלל איך להרים את הראש מעל המים.

מינדל דאבה בוקשפן: אין להם למי לפנות, אין להם עם מי להתייעץ, כלום, כלום.

מינדל דאבה בוקשפן: גם כשפונים לביטוח הלאומי: "לכי תעבדי, לכי תחתמי".

מינדל דאבה בוקשפן: יש משפחות שמגיעות למצב שאין מה לאכול בבית, ומי כבר מדבר בכלל על טיפול רגשי לילדים שהם כל כך כל כך זקוקים לו.

מינדל דאבה בוקשפן: כשמדברים על ילדי פר"ח – ילדים חרדים כמעט כולם לא נכללים.

משה גפני: את לא חייבת לענות לי אבל את יכולה להגיד כמה זמן בעלך היה בכלא?

מינדל דאבה בוקשפן: שנה ו-8 חודשים.

מינדל דאבה בוקשפן: בזמן הזה לא קיבלתי שום דבר.

ישראל אייכלר: הוא ישב בשל עלילה ויצא זכאי מכל אשמה.

12943: היום הוא גם מתנדב אצלנו.

מינדל דאבה בוקשפן: יש לי קשר עם הרשות לשיקום האסיר.

מינדל דאבה בוקשפן: הם עושים עבודה נפלאה.

מינדל דאבה בוקשפן: לפני 3 שנים הביאו לנו כמה מתנדבים בתחום הטיפול הרגשי.

מינדל דאבה בוקשפן: אני הבאתי את המקום, הבאתי את המצרכים, עשינו קבוצות טיפול לילדים.

מינדל דאבה בוקשפן: זה היה נפלא, זה עזר מאוד לילדים, אבל זה פעל למשך תקופה של 3 חודשים.

משה גפני: למה רק לזמן קצר?

רותם אפודי: כך זה כשאתה סומך על מתנדבים ולא על כוח אדם יציב וקיים.

מינדל דאבה בוקשפן: צריך לפחות גוף שירכז את המתנדבים.

מינדל דאבה בוקשפן: הילדים נקשרו מאוד למטפלים, והמטפלים עשו עבודה נפלאה, אבל אחרי 3 חודשים, כשהילד כבר התחבר והתחיל לפרוח, הכול נסגר.

מינדל דאבה בוקשפן: כל דבר מחייב תקציב, אבל צריך גוף שירכז את הכול.

מינדל דאבה בוקשפן: גם עם המתנדבים וגם עם הנשים צריך לתת הכוונה.

12943: הקמתי גוף כזה עם שתי משרות, ארבעה חצאי משרה, אבל זה ייפול בשנת 2019.

ישראל אייכלר: קיבלתם סיוע מן המדינה לפעילות של המתנדבים האלה?

מינדל דאבה בוקשפן: אני לא קיבלתי.

מיקי רוזנטל: העמותה לא מקבלת שום סיוע מן המדינה?

מינדל דאבה בוקשפן: לא.

ישראל אייכלר: זאת הבעיה, לכן המתנדבים עזבו.

מינדל דאבה בוקשפן: אני רוצה מאוד לדבר גם על השיקום התורני.

מינדל דאבה בוקשפן: לחרדים אין הוסטל, וגם בכלל יש בעיה עם כל הטיפול התורני, הגם שההצלחה שלו הוכחה במחקרים.

משה גפני: למה לא קיים שיקום תורני?

משה גפני: בעבר הוא היה.

12943: השיקום התורני הוא השיקום הכי טוב שקיים.

12943: מן השיקום התורני חוזרים לכלא רק 12%, הכי פחות.

משה גפני: אז למה אתם לא מעודדים את זה?

12943: למה אתה לא נותן לי כסף?

12943: אין לי כסף.

12943: זאת שמיכה קצרה.

משה גפני: אז תמתח את השמיכה באופן אחר.

משה גפני: תיכף נדבר על זה.

משה גפני: תשלימי את דבריך.

משה גפני: את השמיכה מותחים כפי שאפשר.

משה גפני: אם זה טוב, דווקא את הטוב אתה משאיר בחוץ ואומר שאני אביא כסף?

משה גפני: אני לא יודע איך מביאים כסף.

12943: את מי אני אפטר כדי לעשות את זה?

משה גפני: לא אמרתי לפטר.

משה גפני: לא נכנסתי לפרטים.

12943: זה מה שנדרש.

משה גפני: בבקשה, תשלימי את דבריך.

מינדל דאבה בוקשפן: זה דבר חשוב מאוד כי כאשר ראש המשפחה משתקם – כל המשפחה משתקמת.

מינדל דאבה בוקשפן: כאשר מזניחים את השיקום של האבא – המשפחה לא משתקמת לעולם.

מינדל דאבה בוקשפן: אני מלווה משפחות, יש לי כ-500 משפחות שאני מלווה אותן ממש ברמה האישית.

מינדל דאבה בוקשפן: יכול להיות שהאבא ישב בכלא במשך שנה אבל הוא לא קיבל שיקום, גם אם הוא בבית כבר 3 שנים הוא נשאר בדיוק באותו מצב.

משה גפני: אז הכול מתפרק.

משה גפני: את צודקת.

מינדל דאבה בוקשפן: אני רוצה להדגיש שהרשות לשיקום האסיר עושה עבודה נפלאה.

משה גפני: אני רואה שהיא אישה רצינית, כל הכבוד.

12943: היא אישה רצינית מאוד אצלנו, אנחנו מכירים אותה ומעריכים מאוד, גם אותה וגם את בעלה.

משה גפני: תודה רבה.

משה גפני: אני חושב שהיא צודקת.

משה גפני: בבקשה, הרב אייכלר.

ישראל אייכלר: אדוני היושב-ראש, אני רוצה לומר לך שבוועדה לפניות הציבור דנו בנושא כבר ב-13 בדצמבר 2016, כבר היו לנו כמה וכמה דיונים עם הרשות לשיקום האסיר, עוד לפני שאריה ביבי התמנה.

ישראל אייכלר: קודם כול, נכון שהרשות לשיקום האסיר היא גוף חשוב מאוד והם עושים עבודה חשובה מאוד, ואריה ביבי אפילו עוזר באופן אישי, בלי כסף, אבל הוא תומך ומגיע עם גברת בוקשפן, שהיא מתנדבת, והוא מנסה לעזור.

ישראל אייכלר: יש דבר אחד נורא שקרה ברשות לשיקום האסיר, עוד לפני שאריה ביבי הגיע: ההוסטל התורני היחיד – לא חרדי, רוב האנשים שנקלטים בתורני הם לאו דווקא חרדים – נשרף לפני כמה שנים ולא בנו מאז הוסטל.

ישראל אייכלר: בוועדת הרווחה היה דיון על הוסטל לאוכלוסייה הערבית בנצרת, שגם אמור היה להיסגר, ועזרתי לחבר הכנסת אלאלוף לעמוד בכל תוקף על כך שההוסטל הערבי לא ייסגר, הפכנו עולמות שהוא לא ייסגר.

ישראל אייכלר: דיברתי עם חבר הכנסת אלאלוף, שכאשר אנחנו אומרים שההוסטל הערבי לא ייסגר, אין גם שום סיבה שההוסטל התורני ייסגר, כי דווקא המיעוטים אין להם שום זכויות.

ישראל אייכלר: בימים אלה הנשיא ומשרד המשפטים מדברים על חנינות.

ישראל אייכלר: כל מי שלא עובר מסלול שיקום לא נכלל בכלל באפשרות לקבל חנינה ולהשתחרר.

ישראל אייכלר: השיקום התורני בתוך בתי הסוהר לא קיים כי אין להם הוסטל שאליו יכולים ללכת וגם אין מסלול שיקום תורני בתוך בתי הסוהר, זה סיפור שידוע לך בוודאי וזה עוול גדול.

ישראל אייכלר: זה עוול שיוצר עוול: ברגע שאין לאסיר תהליך שיקום הוא לא יכול לבקש חנינה או חופשה וברגע שהוא כבר משתחרר אין לו לאן ללכת כי אין הוסטל.

ישראל אייכלר: מה שמרגיז אותי מכל הדברים שעושה הרשות לשיקום האסיר, כולל אריה ביבי, שכאשר מגיעים לעניין ההוסטל התורני אומרים: "שחברי הכנסת החרדים יביאו כסף", כאילו שיש לנו איזה משרד אוצר פרטי ואנחנו צריכים לתת כסף.

ישראל אייכלר: בתקציב של 38 מיליון שקל צריך להיות הוסטל, ואריה ביבי בעצמו וכולם מעידים שהשיקום התורני יעיל.

ישראל אייכלר: אז למה דווקא בגלל שנשרף הוסטל תורני לא בונים אותו ואומרים שאין כסף, אומרים "תביאו כסף"?

ישראל אייכלר: אני לא יודע מאיפה אפשר להביא כסף.

ישראל אייכלר: הנה, יש פה יושב-ראש ועדת כספים חרדי והוא יעיד בפניך שאין לו אוצר פרטי.

ישראל אייכלר: יש לך אוצר פרטי?

משה גפני: לא.

12943: צריך לציין שסגרו באותה עת שישה הוסטלים.

משה גפני: תיכף נדבר על זה, ניכנס לפרטים.

ישראל אייכלר: אם באמת לרשות לשיקום האסיר אין מספיק כסף, חבר הכנסת רוזנטל הזדעזע כששמע שמטופלים אולי 300 ילדים מתוך 10,000 ילדים לפחות, לפי החשבון שלי, שצריכים את זה, אז צריך לארגן גופים ועמותות של מתנדבים ולסייע בידם.

ישראל אייכלר: לא תקציב של ג'וב נוסף למישהו שיושב שם ואני לא יודע מה עושה אלא לאותן עמותות שאתה יודע שפועלות, תסייע להן מתקציב הרשות.

משה גפני: תודה רבה.

משה גפני: איך הגעתם לנשיא?

משה גפני: אני מאוד בעד שהנשיא מעורב פה, זה חשוב מאוד.

משה גפני: יש הרי את קרן בית הנשיא.

12943: קודם כול, יש את קרן בית הנשיא.

משה גפני: קרן בית הנשיא עוזרת לכם?

12943: חשבתי שתעזור, ורציתי גם שיפנו אותי לקרן עיזבונות.

12943: רציתי לקבל סיוע מאחת הקרנות.

12943: אני מכיר את הנשיא.

12943: קבעתי אתו פגישה.

משה גפני: המנכ"ל דיבר אתך?

משה גפני: אני חושב שהקרן של בית הנשיא היא לא הפתרון.

12943: על הפתרון הזה הלכתי.

12943: אמרתי לנשיא: יש לך את הקרן שלך, יש קרנות של עיזבונות וכן הלאה.

12943: אז הוא, מה שהוא עשה אתכם הוא עשה גם איתם ובינתיים לא קיבלתי כלום.

12943: עוד פעם אני מדגיש שעם משרד הרווחה אין לי בעיה.

מיקי רוזנטל: אבל לי יש בעיה.

מיקי רוזנטל: מה בקשת התקציב שהגשת בדיוני התקציב?

משה גפני: בואו נשמע את הפרטים.

משה גפני: חנן פריצקי, אני מבקש שתתייחס.

חנן פריצקי: דבר ראשון, תקציבי הרווחה, כפי שאתם יודעים, אכן נמצאים בעלייה מתמדת כל הזמן, אבל צרכי עם ישראל מרובים.

חנן פריצקי: אין לנו נקודה אחת – וזה במיוחד בשבילך, חבר הכנסת רוזנטל – תחום אחד שקשור לרווחה שהוא לא חסר ולא ראוי להוסיף לו יותר.

חנן פריצקי: צרכי עם ישראל מרובים.

חנן פריצקי: בכל הנושאים יש לנו, למרות העלייה הגדולה מאוד בתקציב בשנים האחרונות, אם יוכפל תקציב הרווחה תאמין לי שאדע טוב מאוד איפה לשים את הכסף, ועדיין לא כל הצרכים של עם ישראל יקבלו מענה.

חנן פריצקי: מן הבחינה הזאת, תקציב הרשות לשיקום האסיר עד לפני כ-3 שנים היה 14 מיליון שקל.

חנן פריצקי: העלינו אותו ל-30 מיליון שקל, והיום הוא עומד על 38.5 מיליון שקל, תוספת תקציבית של 2 מיליון שקלים רק בשנת 2018.

חנן פריצקי: אנחנו מגדילים את תקציב הרשות לשיקום האסיר באופן עקבי, אבל בדיוק בהתאם ליכולות שלנו.

חנן פריצקי: אנחנו מחלקים את העוגה כפי שאנחנו יכולים.

חנן פריצקי: אני חוזר ואומר, יש לנו צרכים מרובים בכל התחומים ועם זה אנחנו מנסים להתמודד.

חנן פריצקי: הוספנו גם 2 מיליון שקל השנה.

חנן פריצקי: כיסינו בשנה שעברה כמיטב יכולתנו בסוף השנה את הגירעון של הרשות לשיקום האסיר.

משה גפני: מה זה "הוספתם 2 מיליון שקלים"?

משה גפני: התווסף לכל המשרד.

חנן פריצקי: 2 מיליון שקלים לטובת הרשות לשיקום האסיר בבסיס התקציב מתוך התוספת התקציבית.

משה גפני: אתה מדבר יפה, אבל היות ואנחנו מכירים את זה, בכמה גדל תקציב משרד הרווחה?

משה גפני: אנחנו מברכים על זה.

ישראל אייכלר: 400–500 מיליון שקל.

חנן פריצקי: הוא גדל ב-420 מיליון שקל, שזה 3%-4%.

משה גפני: האם זה היקף הגידול של התקציב שניתן לרשות לשיקום האסיר או פחות?

חנן פריצקי: אנחנו הגדלנו את תקציב הרשות לשיקום האסיר ב-2 מיליון שקלים, מ-34 מיליון שקל העלינו ל-36 מיליון שקל.

חנן פריצקי: זה סדר גודל די דומה.

משה גפני: זאת אומרת, לא הגדלתם את תקציב הרשות לשיקום האסיר.

משה גפני: גדל התקציב הכולל וגדל גם זה.

חנן פריצקי: אנחנו לא מגדילים את התקציב בשוליים.

חנן פריצקי: אנחנו מפתחים תחומים חדשים.

משה גפני: אני יודע.

משה גפני: אני חושב שאתם אנשים טובים, אתם לא אנשים רעים.

חנן פריצקי: יש צרכים רבים.

חנן פריצקי: אנחנו קובעים סדרי עדיפויות.

חנן פריצקי: גם אנחנו חושבים שהרשות לשיקום האסיר היא גוף חשוב, ועובדה שהתקציב שלה גדל מ-14 מיליון שקל ל-38 מיליון שקל במשך זמן לא רב.

משה גפני: אנחנו לא מדברים על תקציב הרשות לשיקום האסיר.

חנן פריצקי: אבל בכל זאת, התקציב שלה עלה.

משה גפני: אנחנו מדברים על ילדי האסירים.

משה גפני: אני שואל האם מתוך 5 מיליון השקלים של הפרויקטים אפשר לקחת 2.5 מיליון שקל ב-2019 לנושא הזה של ילדי האסירים.

חנן פריצקי: התשובה היא שזה מחייב בדיקה כי זה לא תקציב שלי.

12943: זה תקציב של המשרד לביטחון פנים.

חנן פריצקי: קיבלתי תקציב תוספתי בהעברה בין גגות, מתקציב המשרד לביטחון פנים, מעבר ל-38.5 מיליון שקל, לטובת מיזמים.

חנן פריצקי: כאשר תקציב מועבר על ידי משרד אחר, התקציב מסומן כולו, יש לו יעדים קבועים מאוד ובכל שינוי צריך לשאול את מי שהביא את הכסף.

חנן פריצקי: אני לא יכול לשלוט על כסף שהגיע ממשרד אחר.

ישראל אייכלר: יש לי שאלה למר פריצקי.

ישראל אייכלר: בדיונים קודמים בנושאים אחרים אמרת שמשרד הרווחה נותן שירותים ולא נותן תקציבים.

ישראל אייכלר: שירות כמו הוסטל לאסיר משוקם הוא השירות הכי בסיסי שיש.

ישראל אייכלר: איך ייתכן שמ-2014 ועד היום לא פתחתם את ההוסטל שנשרף?

משה גפני: השאלה הזאת נשאלה.

משה גפני: תיכף נגיע לזה.

משה גפני: משרד האוצר, בבקשה.

אייל מדן: אין לי הרבה להוסיף.

משה גפני: מה זה "אין לך הרבה להוסיף"?

משה גפני: אז על מה אתה מקבל משכורת?

משה גפני: יש פה שאלה.

אייל מדן: חנן פריצקי אמר את רוב הדברים.

משה גפני: רק רגע, אבל על זה הדיון.

משה גפני: עם כל הכבוד, שאגף התקציבים ישלח מישהו שיודע לענות.

משה גפני: מדובר על פרויקט שאותו הציג אריה ביבי וכתב עליו נשיא המדינה, אתם יודעים את זה.

משה גפני: מדובר על ילדי האסירים, על סכום של כ-2.5 מיליון שקל.

משה גפני: אני רוצה לדעת האם אתם מסכימים, מאחר ואתם הוספתם את הכסף הזה כאשר העבירו אותו למשרד הרווחה, האם אפשר לקחת חצי מן הסכום הזה כדי לשקם את ילדי האסירים?

משה גפני: מה התשובה?

אייל מדן: התשובה היא שהכסף נוסף, כפי שחנן פריצקי אמר, לכל צרכי המשרד והתחלק לפי סדרי העדיפויות של המשרד.

אייל מדן: הכסף הנוסף, 5 מיליון השקלים, נוסף למיזמים בסיכום תקציבי של המשרד לביטחון פנים עם הרשות לשיקום האסיר והוא צבוע לדברים ספציפיים.

אייל מדן: על כן בסיכום שהיה איתם, גם בחתימה שלהם, הדבר הזה מיועד לצרכים שהם חשבו והוסכם עליהם שהם הצרכים החשובים שעליהם רוצים לשים דגש.

אייל מדן: ככל שיש דרישות נוספות ודברים נוספים, תמיד יהיו דרישות נוספות ותמיד אפשר לשפר, כפי שנאמר, אבל זה דורש מקורות נוספים מעבר למקורות הקיימים.

ישראל אייכלר: אמרתם שיש עוד 100 מיליון שקל שנתתם לרווחה מעבר ל-420 מיליון שקל, לצרכים מיוחדים.

ישראל אייכלר: אפשר לקחת משם?

12943: 5 מיליון שקל שנועדו למיזמים – שייתנו לי אותם גם לשנה הבאה.

מוסי רז: רציתי לשאול שאלות על נתונים.

מוסי רז: כמה אסירים יש במדינת ישראל?

12943: פרט לאסירים הביטחוניים, יש בסביבות 7,000 אסירים.

רותם אפודי: 7,500 זה שפוטים בלבד.

רותם אפודי: מלבדם יש גם עצורים שהרשות לשיקום האסיר לא מטפלת בהם.

איתן ברושי: בוועדת הכספים ככל שהסכום קטן יותר הדיון ארוך יותר.

איתן ברושי: פה בשביל הגרושים האלה אתה עושה דיון כאילו זה תקציב המדינה.

איתן ברושי: אנשים מחכים שם.

משה גפני: כולנו באנו לכאן במיוחד, לא היינו חייבים לבוא.

12943: יש בין 7,000–7,500 אסירים.

12943: יש גם עצירים לימים.

מיקי רוזנטל: אבל העצורים לא מטופלים, הם בכלל לא נכללים בדיון.

12943: 7,000 אסירים פרט לאסירים הביטחוניים.

מוסי רז: עוד שאלה, אני מנצל את העובדה שאתם פה: כמה מהם אסירות?

12943: מעט מאוד.

רותם אפודי: בין 120-150 אסירות נמצאות בנווה תרצה.

איתן ברושי: חשבתי שאנחנו בעד שוויון בין המינים.

12943: ויש לנו גם הוסטל לאסירות משוחררות.

מיקי רוזנטל: אני מבין לפי הנתונים ששליש מן האסירות הן אימהות לילדים.

רותם אפודי: יותר משליש.

נורית יחימוביץ כהן: 70% לפחות.

ישראל אייכלר: והילדים שלהן לא מטופלים?

12943: לגבי נשים, היד של השופטים כבדה על ההדק, לכן אין הרבה נשים.

12943: בדרך כלל אלה נשים שהן עברייניות זנות, סמים ודברים כאלה ואז יש לנו הוסטל לדבר הזה.

12943: ההוסטל הזה עולה לנו לא מעט כסף, הוא ההוסטל הכי יקר שיש לנו כי זה דורש טיפול מיוחד.

12943: רובן אפילו כשמשת

12943: חררות לא יכולות לחזור למשפחה, ואם זו משפחה לא יהודית זה סיפור לגמרי אחר.

12943: זה דורש אופרציה.

מוסי רז: כמה מהן לא יהודיות?

12943: רוב הנשים לא יהודיות, יותר מ-60% מהן.

רותם אפודי: לגבי גברים – שיעור הערבים הפליליים בבתי הכלא הוא כ-44%, שזה יותר מפי שתיים מחלקם באוכלוסייה.

רותם אפודי: לגבי נשים – זה פחות, אבל זה בגלל גורמים שהם יותר חברתיים סוציולוגיים.

רותם אפודי: סליחה, יש גם את הנשים שעלו מברית המועצות לשעבר, שלגביהן היהדות מוטלת בספק.

מוסי רז: נשים גם מטופלות ברשות לשיקום האסיר?

12943: התשובה על מה ששאלת היא כן.

משה גפני: מרכז המחקר והמידע של הכנסת אומר שהייתה ירידה בתקציב של ההוסטל לנשים.

משה גפני: הם אומרים שזה ירד מ-3.5 מיליון שקל.

משה גפני: בשנת 2016 התקציב ירד ל-2.5 מיליון שקל.

רותם אפודי: ועדיין, אדוני, ראוי לציין שהרשות לשיקום האסיר משקיעה באישה אסירה משוחררת בערך פי שבע יותר מאשר בגבר אסיר משוחרר.

מיקי רוזנטל: זאת גם הייתה השאלה שלי, איך זה יכול להיות.

מיקי רוזנטל: אני לא מבין את שיטת התקצוב שלכם.

מיקי רוזנטל: יכול להיות שצריך לערוך דיון נרחב יותר.

מיקי רוזנטל: היום אנחנו עוסקים בעניין הילדים והנשים של אסירים, אבל אני לא מבין, הנתון הזה, שאתם לא מכחישים אותו, איך יכול להיות ש-70% מהנשים האסירות יש להן ילדים, שהשיקום שלהם הוא הפרויקט הכי משמעותי, והתקציב קוצץ.

מיקי רוזנטל: אני לא מבין איך אתם מתקצבים ולמה אין לך טענות למשרד הרווחה בעניין הזה, אני באמת לא מבין.

משה גפני: תרשמו את השאלה הזאת, שהיא שאלה נוקבת.

משה גפני: צריך לדעת איך קורה דבר כזה.

משה גפני: אם אתם אומרים שפי שבע מספק אתכם, ואישה שיש לה ילדים והיא נמצאת בכלא והטיפול בה יורד, מפני שב-2015 היה מיליון שקל נוסף ואילו ב-2016 יש מיליון שקל פחות, איך אתם עושים את הדבר הזה?

משה גפני: נציג משרד האוצר, לא תצא ממני נקי מכיוון שאתה הכתובת.

משה גפני: אמר אריה ביבי שיש 5 מיליון שקל לפרויקטים בשנת 2018, שמזה הוא מחזיק את נושא ילדי האסירים.

משה גפני: נכון?

אייל מדן: 5 מיליון שקל לפי סיכום תקציבי למיזמים כפי שהרשות לשיקום האסיר ביקשה בעת הסיכום.

אייל מדן: יש מיזמים ספציפיים שהם חשבו שיש לתקצב אותם.

משה גפני: אולי נלך הביתה, ניסע לשווייץ.

משה גפני: בשביל מה אנחנו בכלל באים לפה?

משה גפני: באמת, עם כל הכבוד, לא שמעת אפילו מה אני שואל.

משה גפני: ב-2018 הוא מסתדר עם הכסף הזה, כך הוא אמר קודם, אבל זה מסתיים בסוף שנת 2018.

משה גפני: אתם באתם לפה לאשר תקציב.

משה גפני: לא אמרתם לנו – אני שומע את זה עכשיו לראשונה – שהכסף הזה לא יהיה בשנת 2019.

משה גפני: אם הכסף הזה לא יהיה ב-2019 אז הנשיא צודק.

משה גפני: פתאום יש כסף, שאתו משתמשים עכשיו לילדי האסירים ולנשות האסירים, והכסף הזה בשנת 2019 לא יהיה.

משה גפני: למה?

משה גפני: אל תגיד לי שיש סיכום.

משה גפני: אז מה?

משה גפני: בכל מה שתביאו עכשיו אתחיל להגיד "יש סיכום".

משה גפני: יש ילדי אסירים שב-1 בינואר 2019 אין תקציב בשבילם.

משה גפני: אומר לי הנשיא: זה דבר לאומי.

משה גפני: נכון.

משה גפני: אתה אפילו לא מנסה להגיד "אני אבדוק", לפחות "למרוח" אותנו, גם את זה אתה לא עושה.

משה גפני: באילו סדנאות אתם לומדים את זה?

אייל מדן: אני חלילה לא רוצה.

משה גפני: איזה חלילה?

משה גפני: אתם פשוט שיקרתם לנו בעת אישור התקציב, שיקרתם.

משה גפני: אם הייתם אומרים לנו כאשר אישרנו את התקציב שב-2019 לא יינתן יותר התקציב של 5 מיליון השקלים האלה, לא היינו מאשרים, פשוט.

משה גפני: זה תקציב שאושר בשקר.

משה גפני: אם לא תביאו 5 מיליון שקלים ב-2019 אקיים דיון מחודש על כל העניין הזה.

משה גפני: תגידו איפה להוריד מתקציב משרד הרווחה.

משה גפני: תביאו כסף מ"נטו משפחה".

אייל מדן: אני יכול להתייחס?

אייל מדן: כבוד היושב-ראש, הכספים שניתנו, אותם 5 מיליון שקלים נועדו למיזמים שהם פיילוט.

עודד פורר: הפיילוט הצליח?

אייל מדן: הפיילוטים עדיין לא יצאו כולם אל הפועל.

משה גפני: הוא רוצה להשתמש בזה לילדים.

אייל מדן: מכיוון שזה פיילוטים שהרשות לשיקום האסיר עתידה לבצע, כמובן שזה עדיין לא נכנס לבסיס.

אייל מדן: ככל שהפיילוטים האלה בעתיד יהיו באמת מוצלחים, הדברים ייבחנו בדיוני התקציב הבאים.

עודד פורר: מה-5 מיליון שקל כמה בוצע?

רותם אפודי: פרויקט ילדי האסירים מבוצע.

אייל מדן: זה אמור לעבור באישור התקציבי הבא.

חנן פריצקי: התקציב עדיין לא עבר.

חנן פריצקי: הוא אמור לעבור באישור התקציבי הראשון של שנת 2018, שטרם עבר.

12943: זה לא טוב.

חנן פריצקי: זה תיאור העובדה.

משה גפני: תגיד עוד פעם, אני רוצה לדעת במדויק.

חנן פריצקי: ראשית, זה 4.5 מיליון שקל ולא 5 מיליון שקל.

חנן פריצקי: זה הסכום.

חנן פריצקי: כנראה עיגלו אותו.

משה גפני: ד"ר רותם אפודי אומרת שזה 5 מיליון שקל.

חנן פריצקי: מכיוון שלא מדובר בתקציב שלי אלא בתקציב שאני מקבל מגורמי חוץ, אני קיבלתי אישור ל-4.5 מיליון שקל באישור התקציבי הראשון של השנה, שעדיין לא הגיע לשולחן של ועדת הכספים.

חנן פריצקי: אני מקווה מאוד שהוא יגיע במהרה בימינו, אמן.

חנן פריצקי: ברגע שהוא יגיע, הכסף יהיה לטובת הרשות לשיקום האסיר שתוכל להתחיל להתמודד אתו ולעשות אתו כטוב בעיניה, בהתאם לסיכום התקציבי שיש לה עם המשרד לביטחון פנים.

משה גפני: מתי זה אמור להגיע?

אייל מדן: בשבועות הקרובים.

מיקי רוזנטל: בואו נעשה את הדיון הבא של ועדת הכספים בנושא הזה בנווה תרצה.

מיקי רוזנטל: אני רציני, אני לא צוחק עכשיו.

12943: שיתנו לי אישור להשתמש בכסף הזה ב-2019.

מיקי רוזנטל: שיבואו לראות על מה הם מדברים, כי אצלם אסיר זה תיאוריה, הם לא מבינים על מה מדובר.

מיקי רוזנטל: אם אתה לא מטפל בילד של האסיר – אני לא רוצה עכשיו לומר את הטקסט על מה שקורה.

12943: יש מחקרים על מה שאתה רוצה להגיד.

מיקי רוזנטל: אני אומר לך, בואו נערוך את הדיון שם, שיבואו לראות פעם איך זה נראה.

מינדל דאבה בוקשפן: ילדים שלא מטופלים מתגלגלים לכלא.

משה גפני: אנחנו מבינים את זה.

מיקי רוזנטל: הם יהיו אסירים, הם אסירים בפוטנציה, האימא מגדלת אותם להיות אסירים.

מינדל דאבה בוקשפן: אזמין אתכם למסיבה שאני עורכת לילדים, תבואו ותראו אותם.

מינדל דאבה בוקשפן: אני עושה את זה הרבה.

משה גפני: אייל מדן, יש לך משהו לבדוק או שהכול בסדר?

אייל מדן: לא ברורה לי השאלה.

משה גפני: היא באמת לא ברורה.

משה גפני: האמן לי, גם לי לא ברורה השאלה.

איתן ברושי: התשובה יותר ברורה?

מיקי רוזנטל: יש הרבה דברים חשובים ואין מספיק כסף, אנחנו יודעים את זה.

מיקי רוזנטל: אבל פה לא מדובר בסכומי עתק.

מיקי רוזנטל: יש רזרבות ואני יכול להפנות אותך, אם אתה רוצה, לסעיפים שבהם נמצא הכסף.

חנן פריצקי: אפילו במשרד הרווחה.

מיקי רוזנטל: זה עניין ספציפי קונקרטי, שאתם מבינים את חשיבותו.

משה גפני: לא שמת לב, זה לא עניין של כסף.

משה גפני: צריך אישור שלהם שה-5 מיליון שקל ימשיכו גם בתקציב 2019.

מיקי רוזנטל: כשהוא אומר שהוא עכשיו מביא את ה-5 מיליון שקל, הוא יודע שהתקנה צריכה להיות קבועה, אי אפשר להפסיק את זה, הוא יודע את זה.

מיקי רוזנטל: אבל זה 5 מיליון שקל.

12943: הם נמצאים.

עודד פורר: 5 מיליון שקל שנותנים לרשות.

עודד פורר: חלק הם לא יוכלו לבצע ואז יחזרו למשרד האוצר עוד 2.5–3 מיליון שקל ואז אפשר יהיה לעשות עם זה משהו בקופה הכללית.

מיקי רוזנטל: אני מבקש – ואני לא מבקש בכל יום – אני אומר לכם, זה נושא קונקרטי, זה סכום פעוט.

מיקי רוזנטל: אנחנו מבקשים רק שיאפשרו להשתמש בכסף הזה לצרכים המיוחדים האלה.

מיקי רוזנטל: זה חשוב מאוד.

מיקי רוזנטל: אני לא צריך לשכנע אתכם שזה חשוב.

אייל מדן: אבדוק את זה.

משה גפני: עלו כאן בדיון שני נושאים.

משה גפני: הדבר הראשון הוא נושא נשות האסירים וילדיהם.

משה גפני: אני מבקש תשובה על זה בתוך שבועיים.

משה גפני: תלך לבדוק במשרד.

משה גפני: אל תחזור ותגיד לי: "היה סיכום, חתמו, או לא חתמו".

משה גפני: אם התוצאה תהיה כזאת שאנחנו נישאר עם המצב הזה, אני פשוט מתבייש מהנשיא, זאת אומרת, אנחנו לא מסוגלים לדאוג לנושא הומאני מן המדרגה הראשונה.

משה גפני: אני מקבל את ההצעה של מיקי רוזנטל.

משה גפני: אחרי שבועיים אבקש לקבוע ישיבה של הוועדה.

משה גפני: נראה אם נעשה את זה בנווה תרצה או בשירות בתי הסוהר, אבל נעשה את זה שם.

מיקי רוזנטל: נביא אליה גם את הילדים ונסתכל לילדים בעיניים.

משה גפני: אבקש ממך, מינדי בוקשפן, אם אכן זה יהיה, שאת תבואי, בבקשה, לישיבה הזאת.

משה גפני: אני לא מתכוון להרפות מן העניין הזה.

משה גפני: עדיף שנעשה את זה בהסכמה אתכם, בגלל שאם נעשה את זה שם – זה יעלה לכם יותר, האמן לי.

משה גפני: יש לנו כלים להכריח אתכם שזה יעלה יותר, ואני מאיים.

משה גפני: אני אומר את זה בפירוש.

משה גפני: אני חושב שזה דבר הומאני מן המדרגה הראשונה.

משה גפני: הבקשה בעניין הזה נכונה.

משה גפני: לא לקחתי בחשבון, עם מילים כאלה "מכובסות", שב-2019 זה לא נמצא בתקציב, ואז בא אריה ביבי עם ד"ר רותם אפודי, עם האנשים מהרשות לשיקום האסיר, בצדק, והם אומרים: "אנחנו לא יכולים להמשיך את זה בגלל שבסוף דצמבר זה מסתיים".

משה גפני: אני מבקש את האישור שלכם לעניין הזה.

משה גפני: אני מבקש מאריה ביבי ומן ההנהלה שלכם, לגבי השיקום התורני – לי אין כסף.

משה גפני: אני חבר כנסת, אני ברשות המפקחת, ברשות המחוקקת, אני לא ברשות המבצעת.

משה גפני: אני יכול לעשות את מה שאני עושה עכשיו.

משה גפני: אני יכול לבקש שיביאו עוד כסף.

משה גפני: אני יכול לבקש רק אם יש את הוועדה, ואם אין את הוועדה אני לא יכול לבקש.

משה גפני: הוועדה מאוחדת בעניין הזה, שצריך להעביר את הכסף הנוסף בכדי שיטפלו בנשות האסירים ובילדיהן.

משה גפני: אני מקווה מאוד שמשרד האוצר יבין את העניין הזה.

12943: יש 2 מיליון שקל- - -

משה גפני: רגע, אני לא מקבץ נדבות.

משה גפני: אני הממלכה, אני המדינה.

משה גפני: לגבי נושא השיקום התורני, אני לא מסכים שבמשמרת שלנו, שלך ושלי ושל כל האחרים, השיקום שהוא הטוב ביותר, ששם אתה אומר שרק 12% חוזרים לכלא, בשעה שבסוגי שיקום אחרים שעושים השיעור לפעמים כפול, לפעמים אפילו קצת יותר, לא יכול להיות שזה לא יהיה.

משה גפני: לא יכול להיות, אנחנו לא נסכים לדבר הזה.

משה גפני: אני מבקש שתעשו תוכנית עבודה אחרת.

יצחק וקנין: אני רוצה להגיד לך משהו, תשמע היטב: כמה שנים אתה מכיר אותי פה בוועדה?

יצחק וקנין: לא סתם אני אומר.

יצחק וקנין: אף פעם לא ביקשתי כסף ייחודי, מעולם לא.

יצחק וקנין: ביקשתי 2 מיליון שקל לרשות לשיקום האסיר, לשיקום התורני.

יצחק וקנין: קיבלתי אותם, הם צריכים להיות מועברים בימים הקרובים בהעברות, זה מסודר, מיליון שקל ועוד מיליון שקל, "סגור".

יצחק וקנין: לא סתם אני אומר, לצערי הרב תמיד כשזה מגיע לעניין השיקום התורני אומרים: "לך תביא כסף", כאילו יש פה איזו קופה שמטפלת בכולם.

יצחק וקנין: תבין, זה המסלול המוצלח ביותר שיש להם, כך עולה מתוך מחקרים, לא מתוך מידע שלי.

מינדל דאבה בוקשפן: הנה מחקר של אוניברסיטת בר אילן.

יצחק וקנין: הם "מוכרים" את זה בחוץ לארץ כבר.

משה גפני: אני מסכם את הדיון.

משה גפני: ראשית, לגבי הנושא הזה, אני מבקש תשובה בתוך שבועיים האם פותרים את הבעיה הזאת, כדי שאוכל לענות לנשיא.

משה גפני: קיימנו דיון, היינו ביחד עם משרד האוצר ועם משרד הרווחה ועם הרשות לשיקום האסיר, שבו הציגו את העניין הזה, והבעיה נפתרה.

משה גפני: נפתרה לא כל כך טוב אבל נפתרה, כלומר הילדים לא זרוקים, הילדים מטופלים.

משה גפני: המשמעות של העניין היא קריטית מבחינה הומאנית.

משה גפני: זה דבר נורא ואיום.

משה גפני: אני מבקש לקבל תשובה בתוך שבועיים.

משה גפני: אם לא, אני מקבל את ההצעה של מיקי רוזנטל, נקיים את הישיבה שם ואתם תוזמנו.

משה גפני: נזמין את כולם ויהיה מזה רעש תקשורתי גדול.

משה גפני: אנחנו גם נאשים את הקואליציה, אותי אני אאשים, ואל תגרמו למצב הזה.

משה גפני: אני מבקש לפתור את הבעיה.

משה גפני: בידיכם לפתור את הבעיה.

משה גפני: מאריה ביבי אני מבקש לעשות חישוב מסלול מחדש ולראות שכולם יהיו בפנים.

משה גפני: אני לא אומר שצריך לסגור משהו, אבל אני אומר שצריך לחלק את התקציב של ההוסטלים, שיהיה גם להוסטל התורני.

משה גפני: אני לא מנהל את הרשות לשיקום האסיר אבל אני לא יכול להסכים לזה.

משה גפני: שמעת גם את הדברים.

משה גפני: זה לא קרה בזמנך, זה קרה קודם.

משה גפני: זה לא בסדר.

משה גפני: הרשות לשיקום האסיר צריכה לדאוג להוסטלים כולם, ובוודאי גם להוסטל התורני, שמשם לא חוזרים לכלא כי השיקום הזה מצוין.

משה גפני: גם אתם תנו לנו תשובה בתוך שבועיים, האם אתם יודעים לעשות עם זה משהו.

משה גפני: אם לא – נחשוב מה עושים.

משה גפני: תודה רבה.

משה גפני: הישיבה נעולה.